মেদিনীপুর মেডিক্যাল কাণ্ডে দোষীদের দৃষ্টান্তমূলক শাস্তি হবে: অভিষেক

কলকাতা: ফলতায় মেদিনীপুর হাসপাতালে (Medinipur Medical Case) বিষাক্ত স্যালাইন কাণ্ডে (Saline Case) এবার মুখ খুললেন অভিষেক বন্দ্যোপাধ্যায় (Abhishek Banerjee)। বুধবার ফলতায় সেবাশ্রয় ক্যাম্প পরিদর্শনে গিয়ে অভিষেক বলেন, একটা মানুষের প্রাণ মণিমুক্তর মতো। ভুলের কারণে প্রসূতির মৃত্যু ঘটে। তার বিরুদ্ধে কঠোরতম ব্যবস্থা নেওয়া উচিত। এর যাতে পুনরাবৃত্তি না হয়। কারও গাফিলতির কারণে যদি কোনও প্রসূতির মৃত্যু হয়ে থাকে তবে কঠোর থেকে কঠোরতম সাজা দেওয়া হবে। দৃষ্টান্তমূলক শাস্তি হবে। কারণ মানুষের প্রাণের থেকে বড় কিছু নেই। এই ঘটনার যাতে পুনরাবৃত্তি না হয়।

বিষাক্ত স্যালাইনের জন্য মেদিনীপুর মেডিক্যালে মৃত্যু হয়েছে প্রসূতির। এসএসকেএময়ে ভ্যান্টিলেশনে রয়েছেন আরও দুই প্রসূতি। এই ঘটনা রাজ্যের স্বাস্থ্য ব্যবস্থা প্রশ্নচিহ্নের মুখে? প্রসূতিদের ‘ব্ল্যাকলিস্টেড’ সংস্থার সরবরাহ করা রিঙ্গার্স ল্যাকটেট (আরএল) দেওয়ার অভিযোগ ঘিরে তোলপাড় রাজ্য। পশ্চিমবঙ্গ সরকার এই সংস্থার স্যালাইন সরবরাহ বন্ধ করেছিল তিন মাস আগে। তা সত্ত্বেও কেন সেগুলি হাসপাতালে প্রসূতিদের দেওয়া হল তা নিয়ে প্রশ্ন উঠেছে। ইতিমধ্যেই ঘটনায় সিআইডি তদন্তের নির্দেশ দিয়েছে রাজ্য সরকার। সে প্রসঙ্গে এ দিন দৃষ্টান্তমূলক শাস্তির পক্ষে সওয়াল করলেন অভিষেক বন্দ্যোপাধ্যায়। তৃণমূল সাংসদ বলেন, আমি আমার সামর্থ্য মতো করছি। রাজ্য সরকার চোদ্দ বছর ধরে কাজ করছে। কোথাও একটা ঘটনা ঘটলে দুঃখজনক। রাজ্য সরকার নিজের অবস্থান স্পষ্ট করেছে। তদন্ত কমিটি গঠিত হয়েছে। যদি কারও গাফিলতি পাওয়া যায় অবশ্যই ব্যবস্থা নেওয়া হবে।

আরও পড়ুন: ‘দলকে কেউ দুর্বল করতে চাইলে তার ছাড় নেই’ হুঙ্কার অভিষেকের

তৃণমূল সাংসদের কথায়, ‘একটি ঘটনার কারণে এ রাজ্যের স্বাস্থ্য পরিকাঠামোর দিকে আঙুল তোলা উচিত নয়।’ এ দিন তৃণমূলের সাধারণ সম্পাদক বলেন, ‘রাজ্য সরকার চিকিৎসা ব্যবস্থাকে প্রশ্নচিহ্নের মুখে ফেলা হচ্ছে, এর সঙ্গে আমি একমত নই। এই ঘটনায় যদি কারও গাফিলতি পাওয়া যায় তবে জাতি ধর্ম দলমত নির্বিশেষে প্রশাসন ব্যবস্থা নেবে। দোষীদের কঠোর থেকে কঠোরতম শাস্তি হবে।

অন্য খবর দেখুন